Az Élet Igéje 2009. szeptember

„Ezért ti elsősorban az Isten országát és annak igazságát keressétek, s ezeket mind megkapjátok hozzá.” (Mt 6,33)

Az egész evangélium forradalom. Krisztusnak nincs olyan szava, amely felül ne múlná az emberi szavakat. Hallgasd csak meg: „Ezért ti elsősorban az Isten országát és annak igazságát keressétek, s ezeket mind megkapjátok hozzá.”
Ezeket azt jelenti, hogy az élethez szükséges dolgokat.
Az ember legfőbb gondja általában az, hogy aggódva keresi mindazt, ami létének biztonságot ad. Bizonyára te is így vagy vele. Jézus azonban az Ő látásmódját állítja eléd, az Ő cselekvésmódját kínálja fel. Arra kér, hogy ne úgy viselkedj, ahogy általában szokás, és azt, hogy ne csak egyszer, hanem mindig ehhez tartsd magad, ami azt jelenti, hogy elsősorban Isten országát keresd.
Ha egész lényeddel Isten felé fordulsz, és mindent megteszel azért, hogy Ő uralkodjék benned, és a többiekben is – azaz törvényei szerint irányítod az életedet – akkor az Atya minden nap megadja, amire szükséged van.
Ha azonban elsősorban önmagaddal vagy elfoglalva, akkor egy idő után csak az e világi dolgokkal fogsz törődni, akkor ezek rabul ejtenek majd téged. Ez lesz a legfőbb kérdés számodra, ez lesz minden erőfeszítésed célja, és így beleesel abba a súlyos kísértésbe, hogy csak a saját erődre számítasz és egyre kevésbé Istenre.

„Ezért ti elsősorban az Isten országát és annak igazságát keressétek, s ezeket mind megkapjátok hozzá.”

Jézus megfordítja a helyzetet. Ha Ő az első, ha az az első, hogy Érte élj, akkor a többi már nem a legfőbb gondod lesz az életben, hanem másodlagos kérdés, vagy ráadás.
Azt mondod, hogy ez utópia? Megvalósíthatatlan a modern ember számára a mai világban, ahol versengés és gyakran gazdasági válság uralkodik? Tudnod kell, hogy a megélhetés konkrét nehézségei nem voltak kisebbek a galileaiaknál sem, amikor Jézus ezeket a szavakat elmondta.
Ez nem annak a kérdése, hogy utópia-e vagy sem. Jézus alapvető választás elé állít, hogy mi szerint akarod élni az életedet: magadnak élsz vagy Istennek?
Próbáljuk jól megérteni ezeket a szavakat:

„Ezért ti elsősorban az Isten országát és annak igazságát keressétek, s ezeket mind megkapjátok hozzá.”

Jézus nem tétlenségre, passzivitásra biztat a földi dolgokkal kapcsolatban. Nem arra, hogy felelőtlenül vagy felületesen végezd a munkádat.
Jézus a gondterheltség helyett törődést, odafigyelést kér, megszabadít az aggodalomtól, a félelemtől, a nyugtalanságtól.
Azt mondja: „Ezért ti elsősorban Isten országát és annak igazságát keressétek.” Elsősorban, azt jelenti, hogy mindenekelőtt Isten országát keressük, ez van az első helyen, de ez nem zárja ki, hogy a keresztény ember foglalkozzék életének egyéb szükségleteivel is. „Isten országát és annak igazságát keresni” azt is jelenti, hogy Istennek tetsző életet élünk, úgy, ahogy Jézus az evangéliumban megmutatta.
Csak Isten országát keresve tapasztalhatja meg a keresztény ember a maga ügyeiben is az Atya csodálatos erejét.
Elmesélek egy történetet.
Jó ideje történt, mégis hihetetlenül aktuálisnak tűnik. Sok fiatalt ismerek ugyanis, akik úgy élnek, ahogy ez a lány.
Elvirának hívták. Tanítóképzőbe járt, és nagyon szegény volt. Csak a kiváló tanulmányi eredménye biztosíthatta a továbbtanulását. Erős volt a hite. Filozófiatanára ateista volt, ezért Jézus és az egyház igazságait gyakran homályosan, ha éppen nem eltorzítva magyarázta. A lánynak felforrt a vére. Nem maga miatt, hanem Isten iránti szeretetből, az igazságért, társai miatt. Bár tudta, hogy ha ellentmond a tanárnak, rossz jegyet kaphat, mégis erősebb volt, amit belül érzett. Minden alkalommal feltette a kezét: „Ez így nem igaz, tanár úr!” Talán nem tudott mindig elég érvet felsorakoztatni ahhoz, hogy szembeszálljon a tanár fejtegetéseivel, csak annyit tudott mondani, hogy „nem igaz”, de ebben benne volt a hite, amely együtt jár az igazság ajándékával, és elgondolkodtatja az embert.
Társai, akik szerették, megpróbálták lebeszélni közbeszólásairól, hogy ne ártson magának, de nem sikerült nekik.
Elmúlt néhány hónap, és elérkeztek a bizonyítványosztáshoz. A lány remegve vette kezébe bizonyítványát, és ujjongás töltötte el: a legjobb osztályzatot kapta!
Elsősorban azt kereste, hogy Isten és az Ő igazsága győzedelmeskedjen, és bőséggel megkapta a többit.

„Ezért ti elsősorban az Isten országát és annak igazságát keressétek, s ezeket mind megkapjátok hozzá.”

Ha te is az Atya országát keresed, megtapasztalod, hogy Isten mindenben gondot visel rád, amire szükséged van. Így felfedezed majd, hogy mennyire egyszerű, ugyanakkor rendkívüli az evangélium.

Chiara Lubich